Bekende in motorkringe vermoorChad Wentzel is Maandag in sy werkswinkel in Johannesburg vermoor. (Foto: Skermskoot van ’n onderhoud met Wentzel op Youtube) Chad Wentzel, die eienaar van ŉ gewilde werkswinkel wat luukse sportmotors herstel en ombou, is Maandag met ŉ hamer by sy onderneming in Johannesburg doodgeslaan. Kol. Dimakatso Sello, polisiewoordvoerder, sê Wentzel is glo deur een van sy werkers by SporTech Cars in die Longmeadow Business Estate in Modderfontein vermoor. Die verdagte het ná die aanval van die toneel gevlug en is nog soek. Die polisie het egter nie verdere besonderhede oor Wentzel of die moordondersoek bekend gemaak nie. Chad Wentzel is Maandag in sy werkswinkel in Johannesburg vermoor. (Foto: Facebook) The Citizen berig dat Wentzel se persoonlike assistent die betrokke werknemer glo betrap het toe hy van Wentzel se liggaam ontslae wou raak. Luidens die berig het die assistent uit paniek weggehardloop en het die verdagte ook gevlug. Sers. Sharon Tsotsotso, woordvoerder by die Sebenza-polisiestasie, het aan die plaaslike nuusplatform, Bedfordview and Edenvale News, gesê dat Wentzel en die werker glo voor die moord in ŉ woordewisseling betrokke was. Huldeblyke vir Wentzel het intussen op sosiale media ingestroom en talle mense het hul skok en ongeloof oor die moord te kenne gegee. “Die motorgemeenskap is geruk deur Chad se dood. Geen woorde kan beskryf hoe verskriklik hierdie nuus is nie. Ek sal altyd aan jou as mnr. Mustang dink,” het Monica van der Westhuizen in ŉ plasing gesê. Chad Wentzel is Maandag in sy werkswinkel in Johannesburg vermoor. (Foto: Facebook) “Rus in vrede, Chad. Jy was enig in jou soort, energiek en lewenslustig. Jy was so vrygewig en ek sal nooit vergeet hoe jy net daai asemrowende Mustang aan Jagger Bender oorhandig het om na sy matriekafskeid te ry nie,” het Jacquie Bender op Facebook geskryf. Concours South Africa sê hulle is “platgeslaan”. “Dankie dat jy van dag een af ŉ kerndeel van Concours South Africa was. Ons medelye gaan uit aan Chase en Gillian.” “Nog ŉ wonderlike lewe weens sinnelose geweld verloor,” het Reghard Roets geskryf. James Honiball sê hy onthou hoe Wentzel as kind op ŉ plastiek-motorfietsie in sy pa se slaghuis in Primrose rondgery het. “Hy het goed gedoen vir homself, suksesvol in Europa gejaag en ŉ fantastiese onderneming, SporTech, begin. Rus in vrede, Chad, jy sal altyd ŉ legende bly,” het Honiball op Facebook gesê.